CELEX: 52015PC0469
Language: mt
Date: 2015-10-01
Title: Proposta għal DEĊIŻJONI TAL-KUNSILL li tistabbilixxi l-pożizzjoni li se tieħu l-Unjoni Ewropea fil-Konferenza Ministerjali tal-Organizzazzjoni Dinjija tal-Kummerċ dwar l-adeżjoni tar-Repubblika tal-Liberja mad-WTO

IL-KUMMISSJONI EWROPEA
            Brussell, 1.10.2015
            COM(2015) 469 final
            2015/0230(NLE)
            Proposta għal
            DEĊIŻJONI TAL-KUNSILL
            li tistabbilixxi l-pożizzjoni li se tieħu l-Unjoni Ewropea fil-Konferenza Ministerjali tal-Organizzazzjoni Dinjija tal-Kummerċ dwar l-adeżjoni tar-Repubblika tal-Liberja mad-WTO
            
               
         
         
            
               MEMORANDUM TA’ SPJEGAZZJONI
            
            
               1.IL-KUNTEST TAL-PROPOSTA
            
            
               •Ir-raġunijiet għall-proposta u l-objettivi tagħha
            
            
               Membri tal-Organizzazzjoni Dinjija tal-Kummerċ (WTO) u r-Repubblika tal-Liberja laħqu l-istadju konklussiv ta’ ftehim dwar it-termini għall-adeżjoni tar-Repubblika tal-Liberja fl-organizzazzjoni. Dan qed iseħħ wara 8 snin ta' negozjati li bdew meta r-Repubblika tal-Liberja ppreżentat l-applikazzjoni tagħha biex tingħaqad mad-WTO fl-2007. Sommarju tat-termini tal-adeżjoni jinsab hawn taħt fil-punt 5.
            
            
               Bil-preżentazzjoni tat-termini tal-Adeżjoni tar-Repubblika tal-Liberja mad-WTO għall-approvazzjoni tal-Kunsill, il-Kummissjoni tqis li dawn it-termini jirrappreżentaw pakkett bilanċjat u ambizzjuż ta’ impenji ta' ftuħ tas-suq, li se jġibu benefiċċji sostanzjali kemm lir-Repubblika tal-Liberja u kemm lill-imsieħba kummerċjali tagħha tad-WTO. Talba tal-Liberja għall-adeżjoni ġiet eżaminata skont il-linji gwida stipulati mill-Kunsill Ġenerali tad-WTO dwar l-adeżjoni tal-pajjiżi l-inqas żviluppati (LDC) u waqt li kienu kkunsidrati l-elementi kumplessivi tar-relazzjonijiet kummerċjali bilaterali mal-Liberja fil-kuntest tas-Sħubija UE-AKP.
            
            
               •Konsistenza ma’ dispożizzjonijiet ta’ politika eżistenti fil-qasam ta’ politika
            
            
               
                  Il-multilateraliżmu huwa fil-qalba tal-politika kummerċjali tal-UE u l-UE tappoġġa l-adeżjoni ta’ pajjiżi terzi mad-WTO bit-termini addattati. 
               
            
            
               •Konsistenza ma' politiki oħrajn tal-Unjoni
            
            
               Konsistenti mal-azzjoni esterna tal-UE u l-politika tal-iżvilupp, il-proposta se tistabbilixxi l-Liberja fis-sistema ta’ kummerċ multilaterali skont il-linji gwida stipulati mill-Kunsill Ġenerali tad-WTO dwar l-adeżjoni tal-pajjiżi l-inqas żviluppati (LDC) u waqt li kienu kkunsidrati l-elementi kumplessivi tar-relazzjonijiet kummerċjali bilaterali mal-Liberja fil-kuntest tas-Sħubija UE-AKP. 
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
               Deċiżjoni tal-Kunsill li tapprova t-termini tal-adeżjoni tar-Repubblika tal-Liberja mad-WTO hija meħtieġa skont l-Artikolu 218(9) tat-Trattat dwar il-Funzjonament tal-Unjoni Ewropea, qabel ma l-UE tkun tista’ tappoġġa formalment dik l-approvazzjoni fid-WTO.
            
            
               •Sussidjarjetà (għal kompetenza mhux esklużiva) 
            
            
               Mhux applikabbli. Il-kompetenza esklużiva tal-UE għall-kummerċ.
            
            
               •Proporzjonalità
            
            
               Mhux applikabbli. Deċiżjoni tal-Kunsill Artikolu 218(9) hija meħtieġa.
            
            
               •Għażla tal-istrument
            
            
               Mhux applikabbli. Deċiżjoni tal-Kunsill Artikolu 218(9) hija meħtieġa.
            
            
               3.RIŻULTATI TAL-EVALWAZZJONIJIET EX POST, KONSULTAZZJONIJIET MAL-PARTIJIET IKKONĊERNATI U VALUTAZZJONIJIET TAL-IMPATT
            
         
         
            
               •Evalwazzjonijiet ex-post/kontrolli tal-idoneità tal-leġiżlazzjoni eżistenti
            
            
               
                  Mhux applikabbli
               
            
            
               •Konsultazzjonijiet mal-partijiet ikkonċernati
            
            
               
                  Mhux applikabbli
               
            
            
               •Ġbir u użu ta’ kompetenzi
            
            
               
                  Mhux applikabbli
               
            
            
               •Valutazzjoni tal-impatt
            
            
               
                  Mhux neċessarja. Deċiżjoni tal-Kunsill tal-Artikolu 218(9) hija meħtieġa.
               
            
            
               •Idoneità regolatorja u simplifikazzjoni
            
            
               
                  Il-proposta mhix marbuta mar-REFIT
               
            
            
               •Drittijiet fundamentali
            
            
               
                  Il-proposta ma għandha l-ebda konsegwenzi fuq il-protezzjoni tad-drittijiet fundamentali.
               
            
            
               4.IMPLIKAZZJONIJIET BAĠITARJI
            
            
               
                  Il-proposta ma għandha l-ebda implikazzjoni baġitarja.
               
            
            
               5.ELEMENTI OĦRAJN
            
            
               •Pjanijiet ta’ implimentazzjoni u monitoraġġ, arranġamenti ta’ evalwazzjoni u rapportar
            
            
               
                  Mhux applikabbli
               
            
            
               •Spjegazzjoni dettaljata tal-provvedimenti speċifiċi tal-proposta
            
            
               Sommarju ta’ termini ta' adeżjoni
            
            
               Skedi tal-impenji
            
         
         
            
               Prodotti (b’mod ġenerali)
            
            
               Ir-rata ta’ tariffa medja finali (FBR) fl-iskeda tal-adeżjoni tal-Liberja hija ta’ 26,6 %.
            
            
               Il-medja FBR għal prodotti tal-agrikoltura ta' 23,6 % hija iktar baxxa mis-27,2 % osservata għall-prodotti industrijali. 
            
            
               Il-Liberja se timplimenta l-FBRs mid-data tal-adeżjoni. Għal 249 linja tariffarja (TLS), jiġifieri 4 % tal-iskeda tagħha, il-Liberja FBR se tiġi implimentata biss sal-2019.
            
            
               Dawn il-livelli medji għat-tariffi huma ta’ standard ferm għoli ta’ LDC, speċjalment meta jitqies id-daqs żgħir u l-vulnerabbiltà tal-ekonomija tal-Liberja. 
            
            
               Prodotti Industrijali 
            
            
               Il-medja FBR għal prodotti mhux agrikoli huwa ta' 27,2 %.
            
            
               Il-Liberja hija vinkolanti 100 % tal-iskeda tagħha, filwaqt li tieħu l-impenji tariffarji marbuta għal prodotti industrijali kollha.
            
            
               Il-livelli massimi tat-tariffi huma ta’ 50 % għal żebgħa, plastik tad-dar, karta iġjenika u għamara tal-injam.
            
            
               Prodotti agrikoli 
            
            
               L-FBR medja għall-prodotti agrikoli hija ta' 23,6 %.
            
            
               Il-livelli massimi tat-tariffi huma ta’ 50 % għal żerriegħa tal-kawkaw, keċap tat-tadam u ilma minerali.
            
            
               Servizzi 
            
            
               L-iskeda ta' impenji speċifiċi tal-Liberja fis-servizzi hija sodisfaċenti meta jitqies l-istatus tagħha ta' LDC. Il-Liberja se tidħol għall-impenji ta' aċċess għas-suq u ta' trattament nazzjonali f'firxa wiesgħa ta' setturi tas-servizzi, inklużi s-servizzi professjonali, tal-kompjuter u ta' negozju ieħor, is-servizzi tal-komunikazzjoni, servizzi tal-kostruzzjoni, servizzi tad-distribuzzjoni, servizzi edukattivi, servizzi ambjentali, servizzi finanzjarji (tal-assigurazzjoni u bankarji), servizzi tas-saħħa u soċjali finanzjati b'mod privat, servizzi tat-turiżmu u dawk tat-trasport (servizzi ta' trasport marittimu, tal-ilmijiet interni u tat-triq u servizzi awżiljarji għat-tipi kollha ta' trasport).
            
            
               Impenji tal-protokoll
            
            
               Fl-istadju multilaterali finali tal-proċess ta' adeżjoni, il-Membri tad-WTO fittxew kollettivament li jiżguraw il-kompatibbiltà bażika tal-liġijiet u l-istituzzjonijiet kummerċjali tal-Liberja mar-regoli u l-ftehimiet tad-WTO, stabbiliti fil-Protokoll ta’ adeżjoni u r-Rapport tal-Grupp ta’ Ħidma. 
            
            
               Assistenza teknika u/jew perjodi ta’ tranżizzjoni kienu mitluba biex jiġu implimentati wħud mill-impenji tad-WTO. Fir-rigward ta’ perjodi ta’ tranżizzjoni, il-Liberja se jkollha sal-1 ta' Awwissu 2017 biex tiżgura konformità sħiħa mal-obbligi tad-WTO dwar it-tariffi u l-imposti marbutin mal-importazzjoni u l-esportazzjoni, dwar l-Ostakoli Tekniċi għall-Kummerċ u Miżuri Sanitarji u Fitosanitarji. Il-Liberja se tkun ukoll kapaċi li żżomm xi inċentivi ta' investiment inkompatibbli mat-TRIMs sal-1 ta’ Awwissu 2019.
            
            
               2015/0230 (NLE)
            
            
               Proposta għal
            
            
               DEĊIŻJONI TAL-KUNSILL
            
         
         
            
               li tistabbilixxi l-pożizzjoni li se tieħu l-Unjoni Ewropea fil-Konferenza Ministerjali tal-Organizzazzjoni Dinjija tal-Kummerċ dwar l-adeżjoni tar-Repubblika tal-Liberja mad-WTO
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 91, 100(2) u l-ewwel subparagrafu tal-Artikolu 207(4) flimkien mal-Artikolu 218(9) tiegħu,
            
            
               Wara li kkunsidra l-proposta mill-Kummissjoni Ewropea,
            
            
               Billi:
            
            
               (1)Fit-13 ta' Ġunju 2007, il-Gvern tar-Repubblika tal-Liberja applika għall-adeżjoni mal-Ftehim ta' Marrakesh li jistabbilixxi l-Organizzazzjoni Dinjija tal-Kummerċ (WTO), b'konformità mal-Artikolu XII ta' dak il-Ftehim.
            
            
               (2)Grupp ta' Ħidma dwar l-adeżjoni tar-Repubblika tal-Liberja ġie stabbilit fit-18 ta' Diċembru 2007 sabiex jintlaħaq ftehim dwar it-termini ta' adeżjoni aċċettabbli għar-Repubblika tal-Liberja u l-Membri kollha tad-WTO.
            
            
               (3)Il-Kummissjoni, f’isem l-Unjoni, innegozjat għadd komprensiv ta’ impenji għal impenji tal-ftuħ tas-suq min-naħa tar-Repubblika tal-Liberja li huma f’konformità mal-linji gwida stipulati mill-Kunsill Ġenerali tad-WTO dwar l-adeżjoni tal-pajjiżi l-inqas żviluppati (LDC) u li jissodisfaw it-talbiet tal-Unjoni b’kont meħud tarde r-relazzjonijiet bilaterali mar-Repubblika tal-Liberja fil-kuntest tas-Sħubija UE-AKP.
            
            
               (4)Dawn l-impenji huma issa inkorporati fil-Protokoll ta’ Adeżjoni tar-Repubblika tal-Liberja fid-WTO.
            
            
               (5)L-adeżjoni mad-WTO hija mistennija li tagħti kontribut pożittiv u dejjiemi għall-proċess tar-riforma ekonomika u l-iżvilupp sostenibbli fir-Repubblika tal-Liberja.
            
            
               (6)Il-Protokoll ta' Adeżjoni għandu għalhekk jiġi approvat.
            
            
               (7)L-Artikolu XII tal-Ftehim li jistabbilixxi d-WTO jistipula li dwar it-termini tal-adeżjoni għandu jintlaħaq ftehim bejn il-Membru li qed jissieħeb u d-WTO, u li l-Konferenza Ministerjali tad-WTO tapprova t-termini tal-adeżjoni min-naħa tad-WTO. L-Artikolu IV.2 tal-Ftehim li jistabbilixxi li d-WTO jipprovdi li matul l-intervalli bejn il-laqgħat tal-Konferenza Ministerjali, il-funzjonijiet tagħha jitmexxew mill-Kunsill Ġenerali.
            
            
               (8)Għalhekk, jeħtieġ li tiġi stabbilita l-pożizzjoni li għandha tieħu l-Unjoni fi ħdan il-Kunsill Ġenerali tad-WTO dwar l-adeżjoni tar-Repubblika tal-Liberja mad-WTO,
            
            
               ADOTTA DIN ID-DEĊIŻJONI: 
            
            
               Artikolu 1
            
            
               Il-pożizzjoni li għandha tittieħed mill-Unjoni Ewropea fil-Konferenza Ministerjali tal-Organizzazzjoni Dinjija tal-Kummerċ dwar l-adeżjoni tar-Repubblika tal-Liberja mad-WTO, hija li tapprova l-adeżjoni.
            
            
               Artikolu 2
            
            
               Din id-Deċiżjoni għandha tidħol fis-seħħ fil-jum tal-adozzjoni tagħha.
            
            
               Magħmul fi Brussell,
            
            
               
                     Għall-Kunsill
               
            
         
         
            
               
                     Il-President